Ma tꞌẽepai Jesús nipaji Galilea eujãde.
Judea eujãde ba kꞌinia–e paji,
judiorã poro waibɨarãpa iru jɨrɨ pꞌanadapꞌedaa perã peepitꞌaadaitꞌee.
Mamĩda judiorã fiesta Rancho Oopata ɨ̃rɨ pꞌanadapꞌedaa perã,
Jesús ɨ̃pemaarãpa mãgajida:
—Nama beenaapáde ajida.
Wãpáde ajida,
Judea eujãdee,
arapemaarã pɨde ijãapataarãpa ichiaba pɨa ne–inaa oo bɨ akꞌɨdamerã.
Eperãpa ichia oo bɨ merakꞌaa ma oo bɨ kꞌawapi kꞌinia bɨ pɨrã.
Mapa pɨa ne–inaa oo bɨ nama jõmaarãmaa akꞌɨpinapáde aji.
Mãga jarajida chi ɨ̃pemaarãpa pida ijãada–e pꞌanadapꞌedaa perã iru Tachi Akꞌõrepa pëida.
Mãpai Jesupa mãgaji:
—Ewari Tachi Akꞌõrepa awara bɨda ma–itꞌee waide pa–e bɨda aji.
Mamĩda parã wã kꞌinia pꞌanadakꞌãri,
wãdaipia bɨ.
Na pꞌekꞌau eujãdepemaarãpa parã kꞌĩra unuamaa iru pꞌanadakꞌaada aji.
Mamĩda mɨ kꞌĩra unuamaa iru pꞌanapata,
mɨa jarapari perã ãchia kꞌachia oopata.
Wã́tɨ fiestadee.
Mɨ wã–eda aji,
waide mɨ ewari pa–e perã.
Mãga jarapꞌeda,
beeji Galilea eujãde.
Mamĩda chi ɨ̃pemaarã wãdapꞌedaa tꞌẽepai,
Jesús ichiaba wãji ma fiestadee.
Mamĩda awaraarã ome wã–e paji.
Ituaba miru wãji,
chi kꞌõpꞌãyoorã ome.
Mãɨmisa judiorã fiestade pꞌanadapꞌedaarãpa Jesús jɨrɨpachida mãikꞌaapa mãgapachida:
—¿Sãma bɨma apachida,
jã eperã?
Eperãarã chokꞌara ãchi pitapai osausawaa pedeepachida iru ãpɨte.
Ũkꞌuruurãpa mãgapachida:
—Jã eperã tꞌãri pia bapari.
Mamĩda awaraarãpa mãgapachida:
—Jã eperãpa eperãarã kꞌũramaa nipapari.
Mamĩda judiorã poroorã waidoopa,
jõmaarã taide apidaapa mãga jarada–e paji.
Ma fiesta tomia esa–aukꞌa wãyaa wãde Jesús tꞌĩuji Akꞌõre te waibɨade mãikꞌaapa jarateemaa beeji.
Arii pꞌanadapꞌedaa judiorã akꞌɨtrua para beeji mãikꞌaapa iidijida:
—¿Sãgapɨ na eperãpa Tachi Akꞌõre Ũraa audú kꞌawa bɨma ajida,
estudia–e padata awaraarãkꞌa?
Jesupa pꞌanauji:
—Mɨchi kꞌĩsiadoopa jaratee–e bɨda aji.
Mɨa jaratee bɨ mɨ pëidapa jarateepi bɨkꞌa.
Eperãpa oo kꞌinia bɨ pɨrã Tachi Akꞌõrepa oopi bɨkꞌa,
ma eperãpa kꞌawaaitꞌee mɨa wãara jarateemaa bɨ Akꞌõre Ũraa,
maa–e pɨrã wãara jarateemaa bɨ mɨchi kꞌĩsiadoopa.
Eperãpa ichi kꞌĩsiadoopa jarateekꞌãri,
mãga oopari awaraarãpa ichi tꞌo pꞌanadamerã.
Mamĩda eperãpa jarateekꞌãri awaraarãpa Tachi Akꞌõre Ũraa pia akꞌɨ pꞌanapataadamerã,
mãgɨpa wãarata jarateepari.
Seewa jarakꞌaa mãikꞌaapa eperãarã kꞌũrakꞌaa.
ʼMoisepa parã chonaarãmaa Akꞌõre Ũraa pꞌã teeji.
¿Wãara–ekꞌã?
Mamĩda apidaapa ichita oodakꞌaa ma ũraade jara bɨkꞌa.
¿Sãapꞌeda parãpa mɨ peetꞌaa kꞌinia pꞌanɨma?
aji.
Arii pꞌanadapꞌedaarãpa mãgajida:
—¿Netuara pɨ kꞌapꞌɨade merãtɨa bɨ–ekꞌã?
ajida.
¿Kꞌaipa pɨ jɨrɨ bɨma ajida,
peetꞌaaitꞌee?
Jesupa mãgaji:
—Parãpa ijãa pꞌanɨ ɨ̃ipata ewate mimiadaikꞌaraa bɨda aji,
Moisepa pꞌãdade mãga jara bairã.
Mapa parã jõmaweda pꞌera pɨkꞌa para baji,
ɨ̃ipata ewate mɨa ookꞌãri ne–inaa eperãarãpa pꞌoyaa oodakꞌaa ãchi juadoopa.
Mamĩda ɨ̃ipata ewate parãpa paara ne–inaa oopata.
Pãchi ɨmɨkꞌĩra warrarã kꞌapꞌɨade tauchaa bɨpata.
Mãga oopata Moisepa jarada perã mãga oodamerã.
(Wãara Moisepa naapɨara mãga oopi–e paji.
Iru tꞌoi naaweda,
parã chonaarãpa mãga oopachida.)
Ɨ̃ipata ewate parãpa mãga oopata,
oo kꞌinia pꞌanadairã Moisepa pꞌãdade jara bɨkꞌa.
Mãga bɨta,
¿sãapꞌeda kꞌĩrau pꞌanɨma aji,
ɨ̃ipata ewate mɨa eperã jɨpada perã?
Mɨa oo bɨ ɨ̃rɨpai akꞌɨnáatɨ jaradaitꞌee pia wa kꞌachia.
Akꞌɨ́tɨ Tachi Akꞌõrepa mɨ akꞌɨparikꞌa,
iruapai jarapii perã chisãgɨ́ pia mãikꞌaapa chisãgɨ́ kꞌachia.